
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 februarie 2014

	Nr.
	4c-7/758


R A P O R T

 asupra propunerii legislative pentru modificarea art.165 din Legea nr.263 din 16 decembrie 2010 privind sistemul unitar de pensii publice, modificată şi completată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 620/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru modificarea art.165 din Legea nr.263 din 16 decembrie 2010 privind sistemul unitar de pensii publice, modificată şi completată. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.752/22.07.2013).
· avizul negativ al Comisiei pentru egalitatea de şanse pentru femei şi bărbaţi (37/123/4.02.2014). 

· avizul favorabil al Consiliului Economic şi Social (2228/11.07.2013)
· avizul negativ al Comisiei pentru buget, finanţe şi bănci 
(4c-2/776/12.02.2014)
· punctul de vedere, negativ, al Guvernului (nr.2310/29.11.2013).

Propunerea legislativă are ca obiect de reglementare modificarea art.165 din Legea nr.263/2010 privind sistemul unitar de pensii publice, cu modificările şi completările ulterioare, în sensul luării în calcul a tuturor veniturilor care au constituit bază de calcul la plata contribuţiei de asigurări sociale din luna respectivă, chiar dacă acestea nu au avut caracter permanent.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 11 februarie 2014 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.

La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (3 voturi împotrivă).

Propunerea legislativă a fost respinsă de Senat în şedinţa din 9 decembrie 2013.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente: 

· în forma propusă, ar necesita ca tuturor potenţialilor beneficiari ai unei categorii de pensii, cât şi actualilor pensionari, să li se solicite adeverinţe prin care să se facă dovada câştigului salarial care a constituit baza de calcul la plata CAS din luna respectivă. Acest lucru nu este posibil, în cele mai multe cazuri, întrucât fostele unităţi angajatoare au fost lichidate, iar arhivele nu mai există sau au fost preluate de unităţi greu de identificat;

· aplicarea în forma propusă ar genera debite în cazurile în care se constată că acele câştiguri salariale menţionate anterior au fost mai mici decât salariul utilizat deja la calculul punctajului conform art.164 din Legea nr.19/2000, respectiv art.165 din Legea nr.263/2010. 


PREŞEDINTE,



SECRETAR,


Florin Iordache



Cristina Ancuţa Pocora

Întocmit,

Consilier parlamentar Elena Anghel 

